PST nede etter dataangrep: - Moren min kunne gjort det
- Dette er i utgangspunktet ikke noe å skryte av. Å utføre et slikt angrep er så enkelt at moren min kunne klart det. Da sier det seg selv at en hver datainteressert 16-åring får det til, sier Tor Andre Breivikås, som er risk manager i sikkerhetsselskapet G4S. Onsdag ble to norske gutter arrestert for datakriminalitet. De er siktet for å ha brukt såkalte tjenestenektangrep, også kalt ddos-angrep, til å tvinge nettsidene til blant andre Norsk Tipping og Politiets Sikkerhetstjeneste i kne. - Vi har ikke oversikt over hvor mange det gjelder. Dette er vurdert som grovt skadeverk og det er opplyst fra de som har anmeldt at det har fått alvorlige økonomiske konsekvenser. Det er snakk om flere hundre tusen kroner, sa politiadvokat Erik Moestue i Kripos til VG Nett da. - Det er jo mildt sagt skremmende at en hvilken som helst guttegjeng kan gå på nett i ti minutter, bruke noen hundre kroner, og lamme noen av de største organisasjonene i Norge. Men slik er det, og det er dessverre lite vi kan gjøre for å hindre det, sier Breivikås.De to arresterte guttene, som er i slutten av tenårene, ble første omtalt som hackere i norske medier. Det mener dataeksperten er helt feil betegnelse: - Hackere har en viss respekt i miljøet. De bruker kunnskap og svakheter i sikkerheten til å komme seg inn på maskiner, og stjeler for eksempel informasjon. Disse angrepene er noe helt annet. Det er bare hærverk og tull. - Alt du trenger å gjøre er å søke litt på nett, så kommer det opp forskjellige sider som tilbyr nettverk til å utføre dette. Du kan betale så lite som noen få hundre kroner, og så er det bare å sikte inn mot en nettside og trykke på en tast. Det krever minimalt med kunnskap eller intelligens, og er åpenbart uhyre effektivt, legger han til.Et såkalt ddos-angrep blir gjerne utført ved at et nettverk av alt fra noen tusen til flere hundre tusen datamaskiner, fra hele verden, sender så mye datatrafikk som mulig mot internettsiden som er målet. - Det blir et vanvittig trykk av informasjon. Du kan se for deg tusenvis av biler som klemmer seg inn på en liten vei. Det lammer nettsiden, slik at ingen ordentlige brukere kommer seg frem. De blir stående i en endeløs kø, forteller Tor Andre Breivikås. Datamaskinene i angrepsnettverket har fra før av blitt kapret av virus eller ormer, og deltar stort sett uten at eierne har den fjerneste anelse om det. - De fleste virus har flere oppgaver. De stjeler informasjon eller åpner dører inn datamaskiner. Men nesten alle virus gjør også den rammede datamaskinen til slave av ett eller flere slike nettverk. Du merker det ikke selv, men flere ganger i uken brukes maskinen og internettet ditt så til å angripe mål over hele verden, sier Breivikås. Telenor er blant internettleverandørene som jobber aktivt med å bekjempe problemet. Senior sikkerhetsanalytiker, Jan Roger Wilkens, sier din datamaskik kan være del av et slikt angrepsnettverk. - Man merker ofte ikke at maskinen er infisert, bortsett fra at nettlinjen kan bli en del tregere i perioder. For å sikre deg mot at den deltar i slike angrep må du passe på at all programvare er oppdatert og at du har en god virusbeskyttelse, sier han.Nettverkene er kontrollert av forskjellige grupperinger og personer, som leier dem ut for alt fra noen hundre kroner til langt høyere summer. - Det er det som gjør det til den kanskje største faren på internett. Hvem som helst kan leie dem i noen timer for svært lave summer, og ta ned store organisasjoner, sier sikkerhetsanalytikeren. Hackergruppen Anonymous er blant dem som har brukt ddos-angrep i stor skala. Ofrene til de to guttene, som begge er i slutten av tenårene, skal blant annet ha vært Norsk Tipping, DNB, Politiets sikkerhetstjeneste, IT-avisen, den britiske sikkerhetstjenesten SOCA og den tyske avisa Bild. Breivikås fra G4S synes ikke det er rart at selv sikkerhetstjenester ikke har klart å sikre seg mot angrepene. - Du kan gjennomføre visse tiltak, som å sette opp veldig spesifikk filter for hvem som skal få bruke nettsiden din og ha programmer som håndterer trafikk. Men dette er ikke noe virus du kan hindre i å komme inn på maskinen din. Dette er tusenvis av datamaskiner som i utgangspunktet ser ut som vanlige brukere, mener han.Nettsiden som rammes kan være lammet i lang tid. Veien ut av slike angrep ofte at nettleverandøren stenger all trafikk fra utlandet. - Det er drastisk. Du må ha en god og effektiv nettleverandør, som raskt ser hva som skjer og stenger av det de kan. Men da vil du jo også stenge for de seriøse besøkende. Så problemer blir det uansett, sier Wilkens. Han har likevel noen råd til bedrifter som frykter at de kan bli rammet. - Det kan være vanskelig å se hvorfor siden din går ned. Det viktigste er å bygge inn et godt varslingssystem, som gjenkjenner hva det er som kommer. Du må også ha rutiner på hvem som skal kontaktes, og hva som skal skje. Det er en omfattende jobb, men om bedriften din er avhengig av siden sin, så er det definitivt verdt det, sier han. I verste fall kan et stort ddos-angrep lamme hele internettet i et land. - Vi så det da Georgia ble utsatt for dette. Angrepet ble satt inn mot flere viktige punkter, og det lyktes med å ta ned hele nettet. Når sikkerhetstjenester, land og de største organisasjonene i verden faller sammen av dette - så kan man jo bare tenke seg hvor vanskelig det vil være for små bedrifter å sikre seg, sier Breivikås.
Sikkerhetseksperter er ikke imponert over guttene som er siktet for datakriminalitet, men frykter nettverket de brukte.